b'\n_START_ARTICLE_\nEiran aikuislukio\n_START_PARAGRAPH_\nEiran aikuislukio on syksyll\xc3\xa4 1962 toimintansa aloittanut suomalainen yksityinen koulu ja aikuislukio, jossa opiskelee vuosittain noin 2\xc2\xa0500 opiskelijaa. Koulu pit\xc3\xa4\xc3\xa4 omana visionaan moni-ilmeisyytt\xc3\xa4 ja monipuolisuutta. Aikuislukiossa voi suorittaa peruskoulu-, lukio- sek\xc3\xa4 ylioppilastutkinnon tai yksitt\xc3\xa4isen aineen oppim\xc3\xa4\xc3\xa4r\xc3\xa4n tai yksitt\xc3\xa4isi\xc3\xa4 kursseja.\n_START_SECTION_\nHistoria\n_START_PARAGRAPH_\nK\xc3\xa4pyl\xc3\xa4n iltaoppikoulun kannatusyhdistys ry:n omistama yksityinen koulu aloitti toimintansa syksyll\xc3\xa4 1962. Koulun perustaja oli filosofian lisensiaatti Touko Voutilainen, kurssimuotoisuuden ja luokattoman lukion keksij\xc3\xa4 ja kehitt\xc3\xa4j\xc3\xa4. Koulu syntyi vuonna 1956 perustetun Helsingin Yhten\xc3\xa4iskoulun rinnalle, toisin sanoen sen taustalla olivat samat koulu- ja oppimisfilosofiset n\xc3\xa4kemykset. Koulun perustamistarpeet olivat osin taloudelliset, mutta my\xc3\xb6s iltaopetuksen tarve maalta muuttavista t\xc3\xa4yttyv\xc3\xa4ss\xc3\xa4 Helsingiss\xc3\xa4 ja halu tarjota aikuismaista opetusta olivat syit\xc3\xa4, jotka johtivat koulun perustamiseen._NEWLINE_Koulussa noudatettiin alusta l\xc3\xa4htien jakso-opiskelua, luokattomuuden esiastetta. Vuonna 1970 koulu siirtyi t\xc3\xa4ydelliseen luokattomuuteen ensimm\xc3\xa4isen\xc3\xa4 kouluna Suomessa. Vuonna 1980 oli muutto edess\xc3\xa4. Koulu siirtyi K\xc3\xa4pyl\xc3\xa4st\xc3\xa4 Yhteiskoulun vuokratiloista Helsingin keskustaan, Arkadiankadulle._NEWLINE_Syksyll\xc3\xa4 1987 koulu aloitti orkesterimuusikoiksi opiskelevien yleissivist\xc3\xa4v\xc3\xa4n ja liikunnan opetuksen yhteisty\xc3\xb6ss\xc3\xa4 Helsingin konservatorion kanssa._NEWLINE_Oppilaitos otti ensimm\xc3\xa4iset maahanmuuttajat vuonna 1988 pienen vietnamilaisryhm\xc3\xa4n tullessa perusopetukseen. Nykyisin oppilaitoksessa opiskelee noin 80 eri kansallisuutta.\n_START_SECTION_\nUusia opiskelumuotoja\n_START_PARAGRAPH_\nKoulussa saatiin yhdistelm\xc3\xa4opiskelukokemuksia, kun ensimm\xc3\xa4inen opiskelijaryhm\xc3\xa4 Vallilan ammattikoulusta aloitti lukio-opintonsa tammikuussa 1989. Ensimm\xc3\xa4iset yhdistelm\xc3\xa4opintojen ylioppilaat saivat lakkinsa syksyll\xc3\xa4 1991. Syksyll\xc3\xa4 1992 koulu aloitti yhteisty\xc3\xb6n Haagan ammatillisen oppilaitoksen kanssa. T\xc3\xa4m\xc3\xa4 niin sanottu kaksoistutkintoyhteisty\xc3\xb6 on sittemmin laajentunut: vuonna 1995 mukaan tulivat Helsingin kauppaoppilaitos ja Ravintolakoulu Perho, vuonna 1997 Helsingin kansallisoopperan balettikoulu ja 1998 Kauneudenhoitoalan ammatillinen oppilaitos._NEWLINE_Syksyll\xc3\xa4 1991 alkoi p\xc3\xa4iv\xc3\xa4opetus, kun huomattiin, ett\xc3\xa4 on paljon aikuisia opiskelijoita, joille iltaopiskelu ei syyst\xc3\xa4 tai toisesta sovi. Samaisena syksyn\xc3\xa4 k\xc3\xa4ynnistyi my\xc3\xb6s koulun sivutoimipiste Nurmij\xc3\xa4rven Klaukkalassa Arkadian yhteislyseon tiloissa. Toiminta jatkui vuoden 2001 kev\xc3\xa4\xc3\xa4seen._NEWLINE_Syksyll\xc3\xa4 1992 aloitti toimintansa K\xc3\xa4pyl\xc3\xa4 International, maan ensimm\xc3\xa4inen englanninkielinen aikuislukio. Opiskelijat suorittivat t\xc3\xa4ss\xc3\xa4 opetusministeri\xc3\xb6n k\xc3\xa4ynnist\xc3\xa4m\xc3\xa4ss\xc3\xa4 lukiokokeilussa suomalaisen ylioppilastutkinnon englanninkielisen\xc3\xa4. Ensimm\xc3\xa4iset ylioppilaat kirjoittivat kev\xc3\xa4\xc3\xa4ll\xc3\xa4 1995. Opetusministeri\xc3\xb6 ei jatkanut kokeilua kev\xc3\xa4tt\xc3\xa4 2001 pidemm\xc3\xa4lle. Syksyst\xc3\xa4 2001 koulu k\xc3\xa4ynnisti yhteisty\xc3\xb6n Cambridgen yliopiston kanssa, kun otettiin k\xc3\xa4ytt\xc3\xb6\xc3\xb6n sovellettuna Cambrigden yliopiston AICE-tutkinto, joka vastaa monissa suhteissa suomalaista ylioppilastutkintoa._NEWLINE_Syksyll\xc3\xa4 1998 k\xc3\xa4ynnistyi et\xc3\xa4lukiotoiminta, jossa lukion oppim\xc3\xa4\xc3\xa4r\xc3\xa4 suoritetaan et\xc3\xa4opiskeluna. Et\xc3\xa4lukio syntyi ratkaisuksi niille opiskeluhaluisille, jotka eiv\xc3\xa4t ty\xc3\xb6esteiden tai v\xc3\xa4limatkan takia voineet osallistua s\xc3\xa4\xc3\xa4nn\xc3\xb6lliseen l\xc3\xa4hiopetukseen._NEWLINE_Syksyll\xc3\xa4 2000 K\xc3\xa4pyl\xc3\xa4n iltaoppikoulun kannatusyhdistys ry. osti uudeksi toimitaloksi Eirasta Laivurinkadulta entisen Helsingin ranskalais-suomalaisen koulun kiinteist\xc3\xb6n. Remontointi- ja lis\xc3\xa4rakentamisen j\xc3\xa4lkeen koulu aloitti uusissa tiloissa syyslukukaudella 2001. Koulun muuttaessa uusiin tiloihin, muuttui my\xc3\xb6s nimi Eiran aikuislukioksi 1. elokuuta 2001.'